ચુંટણીને લઈને ચાલી રહેલ ગરમા-ગરમી વચ્ચે ભાજપને વિશ્વાસ છે કે વડાપ્રધાન નરેન્દ્ર મોદીના નામ પર તેમની નાવ પાર લાગી શકે છે. જાપાનથી પરત ફરીને ૧૪ નવેમ્બરે ગાજીપુરની રેલીમાં વડાપ્રધાન નરેન્દ્ર મોદીએ આપેલ ભાષણને ઉત્તર પ્રદેશમાં ભાજપના ચુંટણી અભિયાન માટે દિશાસુચક માનવામાં આવી રહ્યુ છે. આ ભાષણમાં વડાપ્રધાન નરેન્દ્ર મોદીએ સ્પષ્ટ કરી દીધુ હતુ કે નોટબંધીના નિર્ણય પાછળ તેમનો ઉદેશ્ય ઈમાનદાર લોકોને નહી, પરંતુ બેઈમાન લોકોને ભીસમાં લેવાનો છે. એટલે કે સમગ્ર મુદ્દો ઈમાનદાર વિરુદ્ધ બેઈમાન લોકોની લડાઈ સમાન બની ચુક્યો છે. ઉત્તર પ્રદેશમાં ભાજપ આજ બાબતને મુદ્દો બનાવીને આગળ વધ છે તે નક્કી છે. જો કે ભાજપ માટે આ કામ માને છે તેટલુ સરળ પણ નથી. ખાસ કરીને ગ્રામ્ય વિસ્તારોમાંથી જે પ્રકારના અહેવાલો સામે આવી રહ્યા છે તે મુજબ નોટબંધીના કારણે ખેડુતોની તકલીફો દિવસેને દિવસે વધી રહી છે. વાવણી માટે બિયારણ અને ખાતર સહીતની અત્યંત જરૂરી વસ્તુઓ ખરીદવામાં મુશ્કેલીઓનો સામનો કરવો પડી રહ્યો છે. કંઈક આવીજ સમસ્યા ઘરમાં લગ્નપ્રસંગ આદરીને બેઠેલ લોકોની છે. લગ્નની સિઝન શરૂ થઈ ચુકી છે. ગ્રામ્ય વિસ્તાર હોય કે શહેરી વિસ્તાર લગ્નઆદરીને બેઠેલ લોકોએ નાણાની વ્યવસ્થા કરવામાં ભારે મુશ્કેલીનો સામનો કરવો પડી રહ્યો છે.